Ferdinando II d''e Ddoje Sicilie

**Ferdinando II d'ê Ddoje Sicilie** (Palermo, 12 'e jennaro 1810 — Caserta, 22 'e majo 1859) fuje 'o rre d'ô Regno d''e Ddoje Sicilie da ll'anno 1830 nfino a morte suja.

## Famiglia
Ferdinando, figlio primmoggeneto d'ô principe 'e Calavria Francesco I e d'â seconna mugliera 'e chisto, ll'Infanta 'e Spagna Maria Isabella, nascette quanno a famiglia riale 'e Napule se truvana 'n asilio a Palermo aroppo ca avette a fuità d'â Capitale d'ô Regno cuntinentale pe' ll'envasione pe' mmano d'ê ffrangise durante 'e uerre napulioneche.

## Regno

Ferdinando addeventaje rre a deciannove anne d'età, c'â morte d'ô pate. A 'e primme anne d'ô regno, Ferdinando guvernaje cu' muderazzione e saggezza, danno n'empronta libberala a 'o Stato, cuncedenno amnestie, prumulganno reforme e megliuranno 'e servizze pubblece, aduttanno pure 'e reforme già fatte da 'o rre franzese Gioacchino Murat. Nfra 'e tante pruggiette 'e vanguardia, 'o rre nguadiaje ll'engegnere e archetetto Luigi Giura (1795-1864) 'e custruì 'o primmo ponte suspeso 'e ll'Europa cuntinentale ('o *Ponte Rial Ferdinando 'ngopp'ô [[sciummo Garigliano|Garigliano]]*), 'naugurato 'o 10 'e majo 1832. 

Facette custruì 'a primma ferruvia 'e ll'Italia ('a Napule-Puortece, 'int'ô 1839); refurmaje a marina melitare; sveluppaje 'a marina mercantile d'ê Ddoje Sicilie, ausanno 'o primmo pacchetto taliano; unette Napule a Palermo cu' na linia telegrafeca; avasciaje 'o careco fescale scancellanno tasse 'o svascianno ate; e anasprette 'e ppene pe' ddelenguente.

Mperò, a causa 'e varie revote 'nterne, 'o regno mudierno e 'e vanguardia 'e Ferdinando turnaje a esse na munarchia assuluta. Accumenzaje 'nfatte a secuteià na vegurosa puliteca 'e repressione tanto ca pp'ê mmetude c'asuaje pe' avé raggione d'ê revuote populare 'n Sicilia, recevette 'o suprannomme 'e "*Rre Bomma*" (se pienza ca ll'origgene 'e da truvà 'ncap'ô a ll'urdeno 'e bummardà Messina), aroppo ca êva scancellato 'a Custituzzione prumulgata 'o 29 'e jennaro 1848. 

Murette a Caserta 'o 22 'e majo 1859, poco aroppo 'o scoppio d'â Siconda uerra 'e 'nnipendenza taliana nfra Regno 'e Zardegna e Franza cuntro ll'Impero austriaco. Lle sucedette 'o figlio sujo primmoggeneto, e urtemo rre d'ê Ddoje Sicilie, Francesco II.
 
## Matremmonio e figlie
'O 21 'e nuvembre 1832, a Cagliari, Ferdinando II s'accasaje ch'â princepessa Maria Cristina 'e Savoia, 'a figlia cchiù piccerella d'ô rre Vittorio Emanuele I 'e Zardegna. Avetteno schitto nu figlio, 'o futuro Francesco II (1836-1894), dato ca Maria Cristina murette cinche juorne aropp'ô parto.

'O 9 'e jennaro 1837, a Vienna, Ferdinando II se spusaje cu ll'arceduchessa Maria Teresa Isabella d'Austria, primmoggeneta 'e ll'arceduca Carlo d'Austria-Teschen, granne avversario 'e Napulione Bonaparte. Avetteno dudece figlie:

* Luigge 'e Burbone-Ddoje Sicilie (1838-1886), conte 'e Trani, s'accasaje cu' Matilde Luisa 'e Baviera;
* Alberto (1839-1844), conte 'e Castrogiovanni;
* Alfunso 'e Burbone-Ddoje Sicilie (1841-1934), conte 'e Caserta, s'accasaje cu' Maria Antunietta 'e Burbone-Ddoje Sicilie;
* Maria Annunziata 'e Buurbone-Ddoje Sicilie (1843-1871), mugliera 'e Carlo Luigge d'Austria;
* Maria Immaculata 'e Burbone-Ddoje Sicilie (1844-1899), se spusaje cu' Carlo Salvatore d'Austria;
* Caitano 'e Burbone-Ddoje Sicilie (1846-1871), conte d'Agrigento,  s'accasaje cu' ll'Infanta 'e Spagna Isabella;
* Giuseppe (1848-1851), conte 'e Lucera;
* Maria Pia 'e Burbone-Ddoje Sicilie (1849-1882), s'accasaje cu' Roberto I de Parma;
* Vincenzo (1851-1854), conte 'e Melazzo;
* Pasquale (1852-1904), conte 'e Bari, s'accasaje murganatecamente cu' Blanche Marconnay;
* Maria Luisa 'e Burbone-Ddoje Sicilie (1855-1874), se spusaje cu' Enrico 'e Burbone-Parma;
* Gennaro 'e Burbone-Ddoje Sicilie (1857-1867), conte 'e Caltagirone;

## Vvoce pariente
*Burbone 'e Napule
*Francesco I d''e Ddoje Sicilie
*Francesco II d''e Ddoje Sicilie
*Regno d''e Ddoje Sicilie
*Sicilia

Categurìa:Storia
Categurìa:Biografie
Categurìa:Rre d"e Ddoje Sicilie